ከሳምንት በፊት በኢትዮጵያ ፕሪሚየር ሊግ ሃያ ሁለተኛ ሳምንት አዲስ አባባ ስቴድየም ላይ ወልዋሎ አዲግራት ዩኒቨርስቲ ከመከላከያ ባደረጉት ጨዋታ አልቢትር እያሱ ፈንቴ ላይ የደረሰውን ድብደባ ተከትሎ የስፖርታዊ ጨዋነት ጉዳይ ትልቅ የመነጋገሪያ አጀንዳ ሆኖ ሰንብቷል። የፌደራል ዳኛ ኢያሱ ፈንቴን የወልዋሎ ተጫዋቾች እና የቡድን መሪው አቶ ማሩ ገብረፃድቅ በዳኛው ላይ ባደረሱት ድብደባ በኋላ ጉዳዩ ከፍተኛ ትኩረት አግኝቶ በዓለም አቀፍ ሚድያዎችም ጭምር ሲዘገብ ቆይቷል። የዳኞች ኮሚቴ ሰብሳቢ አቶ ልዑልሰገድ በጋሻው የእግርኳሱ የበላይ አካል ፊፋ እና የአፍሪካ እግር ኳስ ኮንፌዴሬሽን (ካፍ) በዳኛው ላይ ድብደባ የፈፀሙት አካላት ላይ የሚወሰደውን የዲሲፒሊን ውሳኔ የኢትዮጵያ እግር ኳስ ፌዴሬሽን እንዲያሳውቀው ደብዳቤ መላኩን ተናግረዋል። የፌዴሬሽኑ ፕሬዝዳንት አቶ ጁነይዲ ባሻ ግን ስለ ደብዳቤው መላክ የሚያውቁት ጉዳይ እንደሌለ ተናግረዋል።
